**Oslo FrP**

**Bystyreprogram 2023-2027**

**Vedtatt på Oslo FrPs årsmøte 4. mars 2023**

Innhold

Samferdsel 3

Samferdsel er frihet 3

Bil i byen 3

Ny parkeringspolitikk 3

Mer og bedre kollektivtrafikk 4

Fremtidens kollektivtrafikk trenger fremtidens løsninger 4

Gange og sykkel 5

Trygghet og beredskap 5

Miljø 6

Oslofjorden – vårt matfat og kilde til rekreasjon 7

Bekjempe matsvinn 7

Bærekraft og energieffektivisering 7

Idrett, kultur og frivillighet 8

Idrett 8

Kultur 8

Bibliotek 9

Frivillighet 9

Boligpolitikk og byutvikling 10

Byutvikling 10

Boligpolitikk 10

Integrering og inkludering 11

En god og verdig omsorg 11

Byen som tar vare på de som trenger det 13

Barnevern til barnets beste 13

Psykisk helse 13

Personer med nedsatt funksjonsevne 13

Rusomsorg 14

Oslo-sykehusene 14

Næringsliv 15

Oslo Havn 15

Skole og utdanning 16

Barnehager 16

Barne- og ungdomskoler 16

Videregående utdanning 17

Rasjonell drift, kostnadskontroll og en ansvarlig kommune 18

# Samferdsel

## Samferdsel er frihet

Frihet er en sentral verdi for å sikre folk gode og meningsfulle liv. Blant frihetene som står sentralt, både i hverdagen og ellers, er bevegelsesfrihet. Fremskrittspartiet mener at alle skal kunne bevege seg friest mulig og gjøre de valgene som passer egen situasjon best.

Alle Oslo-borgere skal kunne bevege seg fritt i byen vår, uten unødvendige hindringer. En god samferdselspolitikk legger til rette for mest mulig bevegelsesfrihet, uten å konstruere konflikter mellom trafikanter. Uansett om du velger bil, buss, T-bane, gange eller sykkel, så skal Oslo være tilgjengelig for deg.

Fremskrittspartiet bygger samferdselspolitikken på positive virkemidler. Vi vil at folk velger sine transporttilbud fordi tilbudene er gode i seg selv, ikke fordi andre tilbud er dårlige eller vanskelige å bruke. Det skal ikke være forbud og restriksjoner som styrer Oslo-folks transportvalg.

## Bil i byen

Bilen er et gode som er tilgjengelig for alle i samfunnet, og det skal den fortsatt være i Oslo. Bilen har gjennom generasjoner demokratisert tilgangen til bevegelsesfrihet, og gjort dette til noe alle kan ta del i. Fremskrittspartiet vil ha en bilpolitikk som sikrer Oslo-folk en enklere hverdag.

Vårt mål er å redusere bompengetakstene mest mulig og til slutt avvikle dem. Oslopakke 3 er ikke lenger en samferdselspakke til gode for alle. Fremskrittspartiet vil derfor avvikle den, fjerne alle bomstasjonene, og erstatte Oslopakke 3 med en ny finansieringsordning uten bruk av bompenger. Veinettet i Oslo må bygges ut og vedlikeholdes. Gode veier gir trafikksikkerhet og minst mulig konflikt mellom trafikanter.

**Oslo FrP vil:**

* lansere en kraftpakke for vedlikehold av de kommunale veiene i Oslo
* sikre en fortsatt åpen by, uten nullutslippssoner
* stoppe planlagt bompengeøkning 1. januar 2024
* avvikle Oslopakke 3 og fjerne bomstasjonene
* jobbe opp mot staten for raskere utbygging av hovedveinettet, uten bompenger
* beholde elbilfordeler og jobbe opp mot staten for å sikre alle biler lavere avgifter

**Oslo FrP vil prioritere viktige samferdselsprosjekter:**

* bygge Manglerud-tunnelen
* bygge Røa-tunnelen, med lang løsning
* bygge lokk over E6 ved Furuset og E18 Frogner-stranda
* jobbe for utbygging av sammenhengende firefelts Rv4
* utrede lokk over Rv4 ved Grorud senter
* jobbe for etablering av planfrie overganger for T-banen og trikken

## Ny parkeringspolitikk

Tilstrekkelig parkeringskapasitet er viktig i hele byen, og antall parkeringsplasser må økes. FrP ønsker at sentrum skal være tilgjengelig for alle brukergrupper. Det er nødvendig å ha parkeringsmuligheter også når man ikke bruker bilen, eller ikke ønsker å kjøre helt inn til sentrum. Motorsykkel er et miljøvennlig alternativ og vi ønsker å tilrettelegge for at MC får en sentral plass i bybildet.

Beboerparkering skaper ikke en eneste ny parkeringsplass. Parkering blir vanskeligere for besøkende, og beboere er ikke engang sikret egen parkeringsplass – til tross for betaling. Den langsiktige løsningen i sentrale områder i Oslo er å bygge nye parkeringshus under gater, parker og plasser, slik man har gjort i Kristiansand og i andre byer.

**Oslo FrP vil:**

* bygge innfartsparkeringer i ytre by og knytte dem til kollektivtilbud
* redusere parkeringsavgifter og utvide tider for gratis parkering på kveldstid
* tilrettelegge for mer MC-parkering i Oslo-sentrum
* avvikle ordningen med beboerparkering og øke parkeringskapasiteten
* forbedre parkeringsmulighetene for både næringsdrivende og private, samt offentlige arbeidsplasser
* tillate etablering av flere parkeringsplasser
* etablere flere HC-parkeringsplasser
* etablere tilstrekkelig med parkeringsplasser for brukere, pårørende og ansatte ved alle kommunens institusjoner og helsetilbud
* bygge flere underjordiske parkeringsareal i sentrale områder
* etablere egne nyttebilparkeringer, særlig for tungtransport, for å redusere parkeringstrykket i boligområder
* øremerke kommunens inntekter fra parkering til veiformål

## Mer og bedre kollektivtrafikk

For veldig mange Oslo-folk er kollektivtransport den beste måten å komme seg rundt i byen på. Det er naturlig at en storby har et velfungerende kollektivtilbud som er attraktivt å bruke. Vi mener det må brukes ressurser på å gjøre kollektivtilbudet best mulig, fremfor å gjøre andre transportvalg vanskeligst mulig.

Kollektivtilbud må legges opp slik at det treffer de behovene Oslo-folk har. Et fremtidsrettet og fleksibelt billettsystem må være tilpasset passasjerene. Vi må ha mer tverrgående kollektivtransport for å knytte nabolag og bydeler sammen. Vi må legge opp til flere busslinjer for å mate passasjerer inn mot T-banenettet, i stedet for at busslinjene skal gå nærmest parallelt inn mot sentrum med mye lengre reisetid.

De kommende årene er det viktig at T-banen, vognsett og stasjoner rustes opp, slik at tilbudet blir bedre, og slik at flere passasjerer kan fraktes. Universell utforming må prioriteres i vesentlig større grad, og etterslepet på samtlige stasjoner må tas igjen. Universell utforming skal sikres både fysisk, og i de digitale løsningene.

**Oslo FrP vil:**

* innføre nattåpen T-bane i helgene
* videreutvikle et fleksibelt billettsystem med rabattert pris for antall reiser man kjøper, uavhengig av tidsrommet man skal reise i, og utrede muligheten for å ta hensyn til avstanden man reiser
* jobbe for å gjøre arbeidsgiverbetalt kollektivbillett skattefritt
* sikre mer tverrgående kollektivtrafikk
* sikre bedre korrespondanse mellom tverrgående kollektivtrafikk og annen kollektivtrafikk til og fra sentrum
* ha flere ekspressbusser der det ikke er skinnegående transport
* prioritere universell utforming av kollektivtilbudet, både fysisk og digitalt
* legge universell utforming til grunn for all nyetablering og rehabilitering

## Fremtidens kollektivtrafikk trenger fremtidens løsninger

Oslo-folk skal komme seg effektivt rundt i byen. Derfor er det viktig at vi prioriterer en effektiv kollektivtrafikk uten at den skal være i konflikt med andre trafikantgrupper. Det er mulig om vi planlegger for fremtidens kollektivtrafikk med fremtidens løsninger.

T-banen er det mest effektive kollektivtilbudet vi har i Oslo. T-banelinjene har stor kapasitet, transporterer raskt over store avstander, og er utsatt for svært få ulykker og forsinkelser, sammenlignet med andre kollektivtilbud. T-banen skal stå i en særstilling i Oslo kollektivsystem, og bli prioritert i utviklingen av det totale tilbudet.

Oslos trikker og tilhørende skinnegang er det naturlig at byen skal dra nytte av i mange år, men når levetiden går mot slutten, må dette være siste generasjon med skinnegående kollektivtrafikk på gateplan. Elektriske superbusser har stor passasjerkapasitet og er mer fleksible, siden de kjører på asfalt uten å være avhengig av skinner, samtidig som de vil gi et minst like godt tilbud som dagens trikker.

Der T-banen regjerer som det beste kollektivalternativet under bakken, står buss og superbuss i særklasse over bakken. Derfor skal Oslo investere i buss og superbuss når det er behov for nye kollektivinvesteringer på gateplan, og samtidig forberede seg på at de tar over for dagens trikker når de har kommet til slutten på sin levetid.

**Oslo FrP vil:**

* sikre T-banen som kjernen i kollektivtilbudet i Oslo, også i fremtidig kollektivplanlegging
* konkurranseutsette driften av T-banen, etter suksessoppskriften fra bussdriften og jernbanen
* utvide kapasiteten i T-banenettet med ny sentrumstunnel
* planlegge videre utvidelser av T-banen som A-hus-banen, forlengelse til Tryvann og Bjørndal, og Sinsen-Tonsenhagen med videre forbindelse til Vestli-banen
* sikre et godt trikketilbud og planlegge for neste generasjons kollektivtilbud på gateplan når dagens trikker fases ut
* benytte buss eller superbuss der nye trikkelinjer har blitt planlagt
* forsterke kollektivtilbudet langs Ring 2 med superbuss, og forkaste trikk Sinsen – Tonsenhagen

## Gange og sykkel

Gang- og sykkelveier skal bygges ut der det er behov for det, og vedlikeholdes der de allerede ligger. Det er et reelt behov i lokalmiljøet som skal legges til grunn, dersom nye gang- og sykkelveier skal anlegges. Det er behovet som skal være førende og avgjørende, ikke ønsker om å sperre eksisterende parkeringsplasser eller snevre inn veier.

Forhøyede sykkelfelt skal ikke opparbeides av trafikksikkerhetshensyn. På kommunale veier skal det i størst grad legges opp til blandet trafikk, da dette er det mest trafikksikre for både syklistene og andre trafikanter.

Flere steder i byen har det blitt etablert sykkelfelt som det ikke er behov for, som har fortrengt andre nyttige formål som parkeringsplasser. Det er også en kjensgjerning at sykkel er et lite egnet transportmiddel på vinteren.

**Oslo FrP vil:**

* oppheve Plan for sykkelveinettet i Oslo, og legge til grunn reelle behov og lokale forhold når nye sykkelveier vurderes
* prioritere fremkommelighet for fotgjengere i vinterdriften
* prioritere nye gang- og sykkelveier langs skoleveier
* fjerne unødvendige sykkelfelt

# Trygghet og beredskap

For å leve frie og produktive liv er vi avhengige av trygghet. Det er et overordnet offentlig ansvar å sikre samfunnet, og gi trygghet til innbyggerne. Det ansvaret skal kommunen aktivt ta sin del av. Oslo skal ha et velfinansiert og toppmoderne brannvesen, og alle kommunens beredskapsoppgaver skal ha nødvendig prioritet, slik at vi får en trygg by.

Oslo har storby- og hovedstadsutfordringer ulikt andre byer i Norge. Derfor er det viktig at vi jobber for å få på plass tilstrekkelige nasjonale ressurser til å løse de oppgavene som politiet og andre nasjonale myndigheter har ansvaret for i byen.

Samtidig er det avgjørende at kommunen samarbeider tett med nasjonale myndigheter, og bruker verktøyene som ligger til kommunen. Vi må tørre å peke på de områdene med spesielt store utfordringer, og kunne slå fast at mangelen på trygghet i flere sammenhenger er resultater av et integreringsproblem.

Trygghet i det offentlige rom må prioriteres høyere av kommunen, i samarbeid med politiet. Kollektivtransport skal være trygt og tilgjengelig for alle i Oslo. Da er det viktig at orden og trivsel opprettholdes og at kriminelle ikke kan bruke T-banenettet som utgangspunkt for sin aktivitet.

**Oslo FrP vil:**

* satse på brannvesenet, og styrke bemanning og investering i høydeberedskap
* bygge ny hovedbrannstasjon på Bryn
* etablere en ordning med ordensvakter på kollektivtransport, med særlig prioritet på T-banen
* benytte tilgjengelige arenaer for ansvarliggjøring av foreldre i det forebyggende arbeidet
* styrke og videreutvikle samarbeidet mellom politiet og kommunen
* styrke satsingen på SaLTo
* jobbe for opprettelsen av lokale politiposter for å få politiet inn i lokalmiljøene
* jobbe for generell bevæpning av politiet i Oslo
* sikre tilstrekkelig kapasitet i tilfluktsrom

# Miljø

Oslo FrP vil ha en renere by, med minst mulig forsøpling og forurensning. Renovasjonen skal være effektiv og basert på den nyeste tilgjengelige teknologien. Vi ønsker at kildesortering skal være enkelt og effektivt, for en enklere hverdag for Oslos borgere. Målet vårt er at man i fremtiden skal klare seg med kun én søppelpose i husholdningene.

Naturen i Oslo er en viktig kilde til rekreasjon og trivsel for byens innbyggere. Oslo FrP vil derfor kjempe for å få livet tilbake i fjorden og ta vare på marka. Oslo FrP vil at saltingen av veier om vinteren skal ned, og vi vil redusere svevestøvet i byen vår ved hjelp av hyppig rengjøring av veinettet.

**Oslo FrP vil:**

* bruke alternative avisningsmidler på byens veier
* gjeninnføre støtteordning for de som vil bytte ut gamle vedovner
* jobbe for å modernisere markaloven med mål om å tilrettelegge bedre for idrett og frivilligheten.
* utvide Østensjøvannet miljøpark til å også gjelde større deler av randsonen enn i dag

## Oslofjorden – vårt matfat og kilde til rekreasjon

Oslofjorden er en begrenset ressurs, og bruken av den har direkte innvirkning på naturen i og ved sjøen. En bevisst bruk av fjorden er derfor avgjørende for å ivareta natur og miljø. Et godt utgangspunkt er å unngå naturinngrep, begrense skader og reparere oppståtte skader.

**Oslo FrP vil:**

* at Oslo kommune skal være en pådriver for et interkommunalt samarbeid for hele Oslofjorden
* sørge for økt utplanting av ålegress som yngleplass for fisk i Oslofjorden
* ha strengere håndheving av eksisterende krav i regelverket for utslipp av kommunalt avløpsvann
* konkurranseutsette renovasjonen for å få løsninger som er effektive og basert på den nyeste teknologien
* forbedre overvannshåndteringen, redusere utslipp fra avløpsnettet og redusere flomskader
* etablere flere mottaksanlegg for tømming av septik fra fritidsbåter
* fortsette arbeidet med å rydde opp i marin forsøpling i og rundt Oslofjorden
* kartlegge de viktigste kildene til marin forsøpling og mikroplast, og iverksette forebyggende tiltak for å redusere marin forsøpling og mikroplast i fjorden

## Bekjempe matsvinn

En tredjedel av maten som produseres, blir aldri spist. Det koster massevis av penger og energi.

**Oslo FrP vil:**

* øke bevisstheten rundt matsvinn og hvordan byens innbyggere og næringsliv kan få dette ned på en måte som virker positivt for lommeboken
* legge til rette for bedre samarbeid mellom de ulike aktørene i næringskjedene for å få ned matsvinnet, og effektivisere drift og produksjon på en økonomisk gunstig måte
* at Oslo kommune skal være en pådriver internt og eksternt for å redusere matsvinn, både ved å endre rutiner og ta i bruk ny teknologi

## Bærekraft og energieffektivisering

Et fremtidsrettet samfunn inkluderer økt utnyttelse av eksisterende ressurser. Dette forutsetter at mer repareres, gjenbrukes og resirkuleres – og at dette skjer så nært sluttbrukeren som mulig. Bærekraft og økt lokal verdiskaping går derfor hånd i hånd. I tillegg vil dette danne grunnlag for arbeidstrening for arbeidstagere som har en lav tilknytning til arbeidslivet.

**Oslo FrP vil:**

* legge til rette for at lokalt næringsliv kan teste ut lokale sirkulære kretsløp for varer og materialer
* stille strengere krav til gjenbruk i kommunale innkjøp, f.eks. at kommunen må gjenbruke møbler og interiør eller kjøpe brukt til kommunale bygg

Energikrisen i Europa har lært oss at smarte løsninger som reduserer forbruket av energi er lønnsomt for innbyggerne

**Oslo FrP vil:**

* få laget en handlingsplan for energieffektivisering av kommunale bygg
* stimulere til energieffektivisering i næringsbygg og gamle bygg/bygårder
* installere solceller på egnede offentlig eide bygninger​
* bygge ut mer fjernvarme og varmelagring​
* legge til rette for energieffektiviseringstiltak som varmepumper, solkraft, smarte strømløsninger og etterisolering, slik at de blir lønnsomme og tilgjengelige for en større andel av befolkningen

# Idrett, kultur og frivillighet

## Idrett

Det viktigste målet med Fremskrittspartiets idrettspolitikk er inkludering. Alle barn og unge i breddeidretten skal oppleve at de er inkludert. Tilgangen til organisert idrett og gode idrettsanlegg skal hverken avhenge av foreldrenes inntekt eller postnummer. Utfordringen med økende kontigenter og treningsavgifter ønsker Fremskrittspartiet å møte med et søknadsbasert kontigentfond, i tillegg til en satsing på lokale utstyrssentraler.

Mangelen på anlegg må møtes med store investeringer i blant annet kunstgressbaner for helårsbruk, flerbrukshaller for både treninger og konkurranser, samt ishaller. I tillegg må skolene tilføres midler for å sikre et godt idrettstilbud for sine elever, gjerne i samarbeid med lokale idrettslag.

Videre utbygging av bassengtilbudet i Oslo er en prioritet for Fremskrittspartiet. Vi ønsker at alle innbyggere skal ha kort vei til nærmeste svømmehall, ikke minst med hensyn til skoleelevers bruk av anleggene. Videre utbygging av lokale områdebad er en prioritet.

**Oslo FrP vil:**

* øke antall utstyrssentraler, blant annet gjennom BUA-nettverket
* etablere et søknadsbasert kontigentfond
* investere i anlegg for breddeidretten, inkludert kunstgressbaner, flerbrukshaller og ishaller
* legge til rette for realisering av private idrettsanlegg, og samarbeide med private om bygging av kultur og idrettsbygg
* styrke idrettstilbudet ved skolene, blant annet med flere ballbinger og utstyr til gymsalene
* kompensere idrettslag for kommunens bruk av idrettslagets fasiliteter
* styrke samarbeidet med idrettslagene om folkehelseprosjekter som Aktiv på dagtid og 60pluss
* renovere Korketrekkeren
* støtte byggingen av nytt nasjonalt toppidrettssenter ved Sognsvann
* bygge nytt hovedbad for Oslo vest, samt flere områdebad over hele byen
* holde alle innendørsbad åpne gjennom sommeren
* utvide sesongen ved Frognerbadet ut september

## Kultur

Kunst og kultur bør på prinsipielt grunnlag være fritt for politisk innblanding. Fremskrittspartiet mener at private i så stor grad som mulig bør drive kulturinstitusjonene. Derfor ønsker vi å selge Oslo Nye Teater.

I tillegg mener vi at staten bør ta et større økonomisk ansvar for blant annet nasjonalorkesteret Oslo-Filharmonien og Teknisk museum.

Med tydeligere prioriteringer og strengere krav til organisasjoner som mottar økonomisk støtte, mener Fremskrittspartiet det er rom for å styrke innslaget av privat finansiering i kulturpolitikken. Etter nedleggelsen av den nasjonale gaveforsterkningsordningen, ønsker Fremskrittspartiet derfor å utrede mulighetene for å etablere en kommunal ordning, for å gi økonomiske insentiver til organisasjoner som sikrer nye inntektskilder.

**Oslo FrP vil:**

* selge kommunens aksjer i Oslo Nye Teater
* avvikle den kommunale støtten til Popsenteret
* arbeide for at det etableres et nytt konserthus på Filipstad med privat finansiering
* utrede en kommunal gaveforsterkningsordning
* etablere utendørsarena for store konserter på Huken i Groruddalen
* åpne for alkoholservering på kultur- og idrettsarenaer som ønsker det

## Bibliotek

Byens biblioteker er viktige arenaer for kunnskapsformidling, lokalt kultur- og organisasjonsarbeid, samt lek og leksehjelp for barn og unge. Fremskrittspartiet vil bygge videre på det gode tilbudet til Deichman med et styrket bibliotektilbud i bydelene, flere Biblo-avdelinger for de under 15 år, og en satsing på teknologi – både som formidlingsverktøy og aktivitetstilbud i filialene.

Deichmans hovedbibliotek i Bjørvika har blitt et kjært tilskudd til kulturtilbudet i sentrum, og brukes aktivt av innbyggere fra hele byen. Etter budsjettoverskridelser i byggeprosessen har biblioteket fått et inntjeningskrav som medfører utleie av arealer til eksterne aktører. Fremskrittspartiet mener at kommersielle leietagere bør betale markedspris for dette, mens dagens prisstruktur videreføres for frivillige og ideelle organisasjoner.

Skolebibliotekene spiller en viktig rolle i det daglige kulturtilbudet for barn og unge. Fremskrittspartiet ønsker at bibliotekene skal brukes enda mer aktivt i undervisningen, samt være en arena for aktiviteter både gjennom aktivitetsskolen og på kveldstid. Derfor ønsker vi å overføre ansvaret for disse bibliotekene til Deichman, som kan utforme et helhetlig kunnskaps- og kulturtilbud for lokalmiljøene.

**Oslo FrP vil:**

* styrke bibliotektilbudet i bydelene og etablere flere Biblo-avdelinger
* innføre markedsbaserte priser for kommersielle leietagere ved Deichman Bjørvika
* styrke bemanningen og vaktholdet på kveldstid ved Deichman Bjørvika
* overføre ansvaret for skolebibliotektilbudet til Deichman

## Frivillighet

Mange av de viktigste samfunnsoppdragene i Oslo, blant annet knyttet til beredskap, integrering, leksehjelp og eldreomsorg, løses hver dag av frivillige organisasjoner og deres medlemmer. Fremskrittspartiet mener at kommunen bør styrke samarbeidet med disse, for å sikre best mulig utnyttelse av ressursene. I tillegg bør man fjerne økonomiske og byråkratiske hindre organisasjonene kan møte i hverdagen.

**Oslo FrP vil:**

* styrke frivillige organisasjoners tilgang på rimelige lokaler til arrangementer og administrasjon
* styrke driftstilskuddene til byens frivillighetssentraler
* tilby valgfaget «innsats for andre» ved flere av byens ungdomsskoler

# Boligpolitikk og byutvikling

## Byutvikling

Oslo er en god by å bo i, med et stort potensial, som kan utnyttes bedre enn i dag. En mer fornuftig boligpolitikk og bedre byutvikling er nødvendig for å skape en triveligere by å leve i, og for å sette Oslo på kartet i en stadig mer urbanisert verden.

Fremskrittspartiet er positive til høyhus, så lenge høyhusene holder høy arkitektonisk kvalitet, og at de i størst mulig grad plasseres med hensyn til sikt og solforhold.

Fremskrittspartiet vil imidlertid tilrettelegge for mer klassisk arkitektur i Oslo, og videreutvikling av klassisk Oslo-arkitektur. Oslo skal videreutvikles med respekt for byens historie, gjennom gode og forutsigbare medvirkningsprosesser. Det er ingen grunn til at ikke Oslo skal kunne konkurrere med våre skandinaviske nabohovedsteder i livskvalitet, og som destinasjon for besøkende. Norge fortjener også en vakker og trivelig hovedstad, som hevder og utmerker seg.

**Oslo FrP vil:**

* gjeninnføre minimumsnorm for antall parkeringsplasser
* tilrettelegge for mer klassisk arkitektur og byutvikling som bygger videre på Oslos historiske bygårdsbebyggelse
* tillate høyhus ved kollektivknutepunkter og sentralt i byen
* bevare småhusområdene
* at eier skal ha størst mulig råderett over egen eiendom
* bevare parker, åpne plasser og grønne lunger
* sørge for godt vedlikehold av strender, innsjøer og dammer
* at nye kommunale bygninger i størst mulig grad bygges i klassisk arkitektur
* legge til rette for utvikling av Gjersrud-Stensrud
* gjennomgå kommunens store eiendomsportefølje, med mål om å selge bygg og eiendommer som står ubrukt

## Boligpolitikk

Fremskrittspartiet ønsker å gjøre det lettere for folk å komme inn på boligmarkedet. Leilighetsnormen må fjernes for å sikre at det bygges nok boliger i Oslo som folk faktisk har råd til og som passer folks livssituasjon.

Boligbyggingen i Oslo går for tregt. Det blir aldri enklere for førstegangskjøpere å komme inn på boligmarkedet, dersom etterslepet på tilbudssiden blir for stort. Oslo trenger flere boliger nå, og det haster. Det må reguleres mer og raskere. Saksbehandlingen går for tregt, og må derfor effektiviseres.

Vi trenger boliger der folk faktisk ønsker å bo. Derfor går Oslo FrP inn for moderat fortetting i sentrale områder, og rundt kollektivknutepunkter. Med fornuftig fortetting kan vi bevare mark og grønne lunger.

**Oslo FrP vil:**

* fjerne leilighetsnormen
* effektivisere byggesaksbehandlingen
* at plan- og bygningsetaten i hovedsak foretar legalitetskontroll ved saksbehandling
* tillate fortetting rundt kollektivknutepunkter og i sentrale deler av byen
* utnytte den kommunale boligmassen med korttidsutleie til studenter som overgangsordning
* bygge flere studentboliger
* omregulere og selge kommunale boligbygg til studentboliger
* legge til grunn universell utforming ved kommunale nybygg og rehabiliteringer
* legge til rette for økt boligbygging ved å regulere og selge kommunale tomter til boligformål

# Integrering og inkludering

Oslo FrP er opptatt av at hovedstaden skal være et godt sted å bo i for alle. Skal alle som bor i Oslo ha muligheten til å leve gode og trygge liv må vi lykkes i integreringspolitikken. Det er når folk trives og føler seg som en del av noe større enn seg selv, at det skapes flere bidragsytere, ildsjeler og innovatører.

Fremskrittspartiet er opptatt av å stille krav i integreringspolitikken. Å stille krav og å ha forventninger er å bry seg. Den integreringspolitikken som har vært ført i Oslo har feilet, og flere områder i byen har i dag store utfordringer på grunn av det. Med en politikk som tar folk på alvor og sørger for at den enkelte blir ansvarliggjort i sin egen integrering, markerer vi et veiskille fra dagens feilslåtte politikk. Inntil vi har lykkes i å takle de integreringsproblemene Oslo har, vil vi begrense bosettingen av nye flyktninger til kun å gjelde ukrainske flyktninger. Vi vil også stille krav til selvforsørgelse for flyktninger som ønsker å flytte til Oslo fra andre steder i landet.

Vi er opptatt av at folk som gjør sitt beste, skal inkluderes. Innsats skal premieres, og vi skal bekjempe diskriminering. I vår by skal ingen behandles dårligere enn andre, på grunn av sitt kjønn, sin etniske bakgrunn, legning, funksjonsnivå eller lignende karakteristikker.

Veien til inkludering går gjennom arbeid. Vi vil sette flest mulig i stand til å klare seg selv i det norske samfunnet. Det gir folk verdighet og mening i livet. Tidlig innsats i møte med Oslos barn er derfor helt avgjørende, for å skape rom for personlig utvikling og mestring. Vi vil jobbe for at alle barn i Oslo kan vokse, og utnytte de mulighetene byen byr på. Dessuten vil vi bekjempe negativ sosial kontroll, parallelle samfunnsstrukturer, og holdninger som i dag holder folk tilbake.

**Oslo FrP vil:**

* at kommunen skal være imøtekommende og tilgjengelig for alle Oslos borgere
* at sosialhjelp skal være tidsbegrenset, med arbeidsplikt for mottagerne
* opprette en egen integreringsetat i kommunen
* stille krav om selvforsørgelse ved sekundærbosetting av flyktninger
* kun bosette flyktninger fra Ukraina gjennom fireårsperioden
* at alle treåringer skal gjennom en obligatorisk språktest
* forby barnehijab i barnehage og grunnskole
* at alle barn i Osloskolen får samme norskundervisning
* sikre at alle ansatte i offentlig tjenesteyting, som ved sykehjem og barnehager, samt NAV, behersker norsk
* styrke tilbudet for voksenopplæring for flyktninger, med fokus på norsk og politisk nøytral samfunnskunnskap
* gi innvandrerkvinner i familier som mottar stønad fra det offentlige norsk-, samfunns- og yrkesopplæring

# En god og verdig omsorg

Mennesker som på grunn av sykdom, ulykker eller aldring har behov for pleie og hjelp i hverdagen skal oppleve en kommune som tar vare på dem. Hovedutfordringen i Oslos eldreomsorg er at terskelen for å få sykehjemsplass er for høy. Fremskrittspartiet vil derfor bygge flere sykehjemsplasser. Vi vil også satse mer på korttids- og rehabiliteringsplasser (helsehus), slik at de som ønsker å bo hjemme skal få nødvendig hjelp til dette. Det er viktig å ha tilstrekkelig med kvalifisert bemanning ved sykehjemmene.

Brukerne skal selv kunne velge hvor de vil bo og hvem som skal gi dem pleie og omsorg. Private aktører skal kunne tilby slike tjenester på lik linje med kommunen. Når tilbyderne må konkurrere om brukerne, vil det heve kvaliteten på tilbudet og gi brukerne reell valgfrihet. Med fritt brukervalg vil den enkelte bestemme mer over sin egen hverdag, og kan bytte hjemmehjelpstjeneste dersom de ikke er fornøyd.

Fremskrittspartiet mener at trygghet i hverdagen er noe av det viktigste for våre eldre. Noen er for friske til å bo på sykehjem, men for syke til å være hjemme. Vi mener det bør bygges ut flere Omsorg+boliger til disse. Disse boligene ligner på aldershjem, der man har sin egen leilighet, men har døgnbemanning som sikrer opplevd trygghet. Eldre som ønsker det, skal kunne bo hjemme så lenge det er mulig. Pleietrengende skal ha rett til en meningsfylt hverdag, og må få medbestemmelse over sitt eget liv. Underernæring er et alvorlig problem både på sykehjem og blant hjemmeboende eldre. Det må stilles strengere krav til maten som serveres våre eldre og pleietrengende. Dette vil både øke trivselen og bidra til å redusere medisinbruken

Brukere og deres pårørende må kunne ta gode og informerte valg, og derfor må bruker- og pårørendeundersøkelser for alle omsorgsinstitusjoner og hjemmetjenesten gjeninnføres. Det vil bidra til at kvaliteten på tilbudene øker, og gjøre det enklere å velge bort de tilbudene som ikke er gode.

**Oslo FrP vil:**

* sørge for valgfrihet for alle omsorgstjenester
* gi et bedre tilbud til eldre ved å øke antallet sykehjemsplasser, leiligheter i Omsorg+, dagsenterplasser og seniorsentre
* etablere flere spesialiserte sykehjem, som demenslandsbyer
* senke terskelen for å få plass på sykehjem
* gjeninnføre bruker- og pårørendeundersøkelser i omsorgstjenestene
* heve kvaliteten og øke trivselen på sykehjemmene
* at Oslo kommune skal være en foregangskommune på velferdsteknologi
* innføre garanti om minimum fire timer hjemmehjelp i måneden
* satse på god ernæring og fysisk aktivitet
* jobbe for at flere sykehjem skal ha eget kjøkken
* at hjemmeboende eldre skal få tilbud om å få levert mat hjemme mot en rimelig betaling fra private aktører
* øke bemanningen for å sikre at sykehjemmene blir drevet på en god måte
* øke antallet faglærte og leger i sykehjemmene
* at den enkelte selv kan velge å motta pleie fra familiemedlemmer eller andre, betalt av det offentlige
* sikre at nasjonal samboergaranti for eldre som bor på sykehjem eller i omsorgsbolig etterleves
* legge til rette for at studenter skal få muligheten til å bo på sykehjem og i Omsorg+, mot at de forplikter seg til å bidra til å gjøre hverdagen for beboerne bedre
* i større grad bruke alternative turnusordninger innen pleie- og omsorgstjenestene, i tett samarbeid med de ansatte
* at Oslo skal være en foregangskommune på å ta bruk ny velferdsteknologi
* utvide «Rosa busser» (aldersvennlig transport) til alle bydelene
* legge til rette for flere generasjonsmøter og boliger/bofellesskap

# Byen som tar vare på de som trenger det

Oslo FrP vil ha en by som tar vare på de som har behov for hjelp fra det offentlige. Vår hovedprioritet vil alltid være å sikre gode tjenester til personer som av ulike grunner trenger hjelp hele eller deler av livet sitt over ikke-lovpålagte tjenester. Det er også viktig at kommunen stiller krav til de som har mulighet å klare seg selv.

Den enkelte, og deres pårørende, når det er naturlig, skal ha en reell brukermedvirkning og ha valgfrihet i et mangfoldig tilbud med både kommunale, kommersielle og ideelle tjenestetilbydere.

**Oslo FrP vil:**

* opprette et byomfattende helsestasjonstilbud for unge som er åpent alle dager
* legge til rette for at legekontor kan holde kveldsåpent ved samme takst for konsultasjoner som legevakten
* at sosialhjelp skal være tidsbegrenset hjelp til selvhjelp og at det stilles aktivitetskrav til mottagerne
* legge til rette for at det etableres flere tilbud for de som står utenfor arbeidslivet, blant annet tiltak som Bydelsrusken, Jobben og Lønn som fortjent
* avvikle dagens ordning med fysioterapihjemler

## Barnevern til barnets beste

Alle foreldre har ansvar for å gi sine barn en trygg og god oppvekst. Samtidig er det samfunnets ansvar å ha en god barnevernstjeneste, for å sikre barns rett på en god omsorg og oppvekst. Barnevernet har store omdømmeutfordringer blant deler av byens befolkning. Det er derfor viktig å øke tilliten mellom foreldre og barnevern, slik at barn får den hjelpen de har behov for.

**Oslo FrP vil:**

* at barnevernet skilles i to avdelinger, der de som jobber med omsorgsovertagelser, og de som arbeider med forebygging og hjelpetiltak, jobber hver for seg
* at barnevernet som jobber med omsorgsovertagelser blir byomfattende, slik at det blir et klart skille mellom de ulike delene av tjenesten
* at barnevernet, når det er til barnets beste, først må vurdere tiltak i hjemmet og nærmiljøet og samarbeide med familie og nettverk gjennom bruk av familieråd
* at familie og nettverk alltid skal vurderes ved plassering i fosterhjem

## Psykisk helse

Fremskrittspartiet er bekymret over at stadig flere, også mange unge, sliter med psykiske plager og sykdom. Fortsatt er det for mange som faller ut av utdanningsløp og arbeidsliv som følge av sine plager. Behandlingstilbudet må tilpasses den enkelte pasient. Vi er opptatt av å gi barn og unge alle de verktøyene man trenger for å få en bedre psykisk helse, og vil styrke tilbudet.

**Oslo FrP vil:**

* prioritere en styrking av tilbudet innen psykisk helse
* satse på skolehelsetjenesten

## Personer med nedsatt funksjonsevne

Personer med nedsatt funksjonsevne skal i størst mulig grad få like muligheter til å fungere i samfunnet som alle andre. Det må legges til rette for at personer med nedsatt funksjonsevne skal kunne ta utdanning og arbeide, slik at den enkelte får en reell sjanse til å realisere sine ambisjoner. Samfunnet må legge til rette ved at offentlige bygg og det offentlige rom følger prinsippene for universell utforming.

Mennesker med funksjonsnedsettelse og deres pårørende skal ha mulighet til selv å velge sine egne personlige assistenter i BPA-ordningen (brukerstyrt personlig assistanse). Det skal legges vekt på hva slags bolig den enkelte og deres pårørende selv ønsker. Unge med funksjonsnedsettelse skal aldri plasseres i sykehjem mot egen vilje.

**Oslo FrP vil:**

* ha en god og pålitelig TT-ordning som er fleksibel for brukerne
* sikre ordningen med personlige assistenter og videreføre det frie brukervalget
* fjerne den nedre aldersgrensen for ledsagerbevis for barn med funksjonsnedsettelse
* videreutvikle tilrettelagte arbeidsplasser (VTA-bedrifter) og tilbudet ved dagsentrene
* at den enkelte og deres pårørende skal ha størst mulig frihet til å utforme tjenestene de mottar, og at det tilbys boforhold som er tilpasset deres behov
* gi familier som selv har omsorgen for personer med utviklingshemming større avlastningsmuligheter

## Rusomsorg

Oslo har utfordringer innen rusomsorgen. Fremskrittspartiet vil prioritere forebyggende arbeid for å hindre at unge blir rusavhengige. Motivasjon for behandling er avgjørende. Det samme er det at hver enkelt tar ansvar for å forbedre sin livssituasjon, og selv jobber aktivt for å bli rusfri.

Selv om hver enkelt har personlig ansvar for sin egen livsførsel, er det ofte bakenforliggende årsaker til rusmisbruk, som psykiske lidelser. Alle som er motivert for å komme seg ut av rusmisbruket, skal få den nødvendige behandlingen og oppfølgingen for å lykkes med å oppnå en rusfri hverdag.

**Oslo FrP vil:**

* la ideelle aktører innen rusomsorgen overta en større del av tilbudet
* sikre at behandling av rusmisbruk også tar høyde for tilstrekkelig behandling av tilleggslidelser
* at hver rusavhengige skal få tildelt en koordinator som skal bidra med hjelp og støtte under hele behandlingsforløpet
* overføre den spesialiserte rusomsorgen tilbake til kommunen for å få bedre samhandling og sikre at alle får hjelp til avrusning når de trenger det
* sikre tilstrekkelig finansiering av Eika-klinikken
* sørge for døgnåpent brukerom og vurdere om andre tilbud til rusavhengige bør tilbys ved brukerrommene, etter modell fra andre europeiske land

## Oslo-sykehusene

Fremskrittspartiet mener at det statlige Helse Sør-Øst, med omorganiseringen av Oslo-sykehusene, har bidratt til at Oslo vil oppleve en sykehuskrise. Fremskrittspartiet var imot å legge ned Aker sykehus, og vi er imot nedleggelsen av Ullevål sykehus. Ullevål sykehus må bevares, fordi det fungerer godt, for å ta vare på de gode fagmiljøene, og fordi det er en hjørnestein i Oslo-borgernes helsetilbud.

**Oslo FrP vil:**

* bevare Ullevål sykehus, satse på Aker som et lokalsykehus for Groruddalen og utvide det psykiatriske tilbudet på Gaustad sykehus
* ha en realistisk sykehusplan for fremtidens sykehus i Oslo, som i langt større grad tar hensyn til befolkningsveksten og at en større andel av befolkningen blir eldre

Pårørende
Den beste måten å ivareta menneskers ulike behov på er ved å la dem få mer makt i eget liv. Fremskrittspartiet mener at også pårørende trenger rettigheter, bistand og støtte. Pårørende er i de aller fleste tilfeller en viktig ressurs, både for sine nærmeste og for samfunnet. Når en person blir syk er det alltid flere som blir berørt.

**Oslo FrP vil:**

* at pårørende skal bli møtt på en respektfull måte og bli inkludert der det er hensiktsmessig

# Næringsliv

Det er viktig at kommunen og næringslivet spiller på lag. Oslo kommune skal være imøtekommende og serviceinnstilt. Oslo FrP mener at kommunen bør legge til rette for at næringslivet blir konkurransedyktig, ved å sikre trygge rammevilkår. Fremskrittspartiet vil si ja til bruksendring, nybygging, bevillinger og lignende, dersom klare tungtveiende grunner ikke tilsier noe annet. Vi vil kjøpe tjenester fra private bedrifter der det lønner seg.

Utestedene er hyggelige møteplasser både for Oslo-folk og turister. Det er viktig at utestedene selv gis anledning til å bestemme sine egne åpningstider, men det skal være regler for å beskytte boligområdene. Der det passer skal det være mulig for skjenkestedene å holde åpent døgnet rundt.

Skjenke- og salgsbevillinger skal tildeles etter objektive kriterier. Det skal være en utstrakt kontroll av butikker med alkoholsalg og skjenkesteder. Klare brudd på skjenkereglene skal kunne medføre inndragning av bevillingen.

**Oslo FrP vil:**

* føre en liberal og ansvarlig næringslivspolitikk
* sørge for rask og effektiv kommunal saksbehandling
* at eier i størst mulig grad selv kan velge hvilken type virksomhet i sine lokaler og på egen eiendom
* gi næringslivet best mulig rammebetingelser
* at skjenkebevillinger skal være enkle å få
* at åpningstider i utgangspunktet bestemmes av eier
* åpne for kasinovirksomhet i Oslo, i tilknytning til Bjerke Travbane

## Oslo Havn

Sjøtransport er miljøvennlig og effektivt. Oslo Havn gjennomgår samtidig store forandringer. Oslo FrP anerkjenner at godshavnen også bringer med seg en rekke utfordringer. Vi vil derfor i samarbeid med andre Oslofjord-kommuner se på mulighetene for å flytte godstrafikk ut av Oslo.

Både den ordinære sjøtransporten og cruisetrafikken gir positive bidrag til verdiskapingen i Norge. Som et viktig tilbud til Oslo-folk og turister, vil Fremskrittspartiet beholde og videreutvikle cruiseskips-kaiene og terminalene. Vi ønsker i tillegg å etablere en ny cruiseterminal, for å sikre at Oslo får en snuhavn. På denne måten vil vi gjøre det mer attraktivt for cruiseskip og turister å legge til havn i Oslo.

Reiselivsnæringen er i dag en av de viktigste næringene i fylket, og gir jobb til flere tusen arbeidstagere regionalt. Reiselivet sysselsetter stadig flere, og er mange unges første møte med arbeidslivet. Det er viktig at kommunen legger til rette for videre utvikling av reiselivsnæringen.

**Oslo FrP vil:**

* se på mulighetene for å flytte godstrafikk ut av Oslo, i samarbeid med andre Oslofjord-kommuner
* sikre tettere samarbeid med utdanningsetaten, for å sikre at Oslo-skolen utdanner elever som imøtekommer næringslivets behov
* jobbe aktivt for at reiselivsnæringen skal ha gode rammebetingelser
* legge til rette for at øybåtene får tilgang til stopp på Grønlikaia, i tillegg til dagens rådhusbrygge
* legge til rette for at private kan etablere utendørs helårsbasseng på sukkerbiten, etter modell av tilsvarende tilbud i Helsinki
* styrke samarbeidet og dialogen med reiselivsnæringen

# Skole og utdanning

Oslo FrP skal sikre alle barn og unge i Oslo gode og trygge oppvekstsvilkår. Barn og unge i vår by skal ha mulighet til å tilegne seg ferdigheter og kunnskap som er nødvendig for å mestre eget liv, delta i arbeid og sosiale fellesskap. Vi vil sørge for kartlegging av barns språkutvikling ved ulike alderstrinn, for å fange opp barn med språkvansker. Fra barnehage til videregående skole skal det være fokus på at barn og elever skal vise god adferd, og lære seg å ta ansvar.

## Barnehager

Alle barn skal ha rett til barnehageplass fra de er ett år gamle, uavhengig av hvilket tidspunkt på året de er født. Med dagens lave fødselskull er det bemanningen av barnehagene som er den største utfordringen. Det er forventet at antall barnehagebarn vil øke fra dagens «bunn-nivå». Dagens situasjon må utnyttes til rehabilitering av eksisterende barnehager.

Oslo FrP ønsker et mangfoldig barnehagetilbud med private, offentlige og ideelle barnehager. Foreldrene skal bestemme hvilken barnehage som skal benyttes, og søsken skal få gå i samme barnehage. Barnehager skal likebehandles av kommunen, uavhengig av eierform. Kommunen må opptre profesjonelt som barnehagemyndighet. Like krav skal utløse lik finansiering fra kommunen.

Barnehagene skal tidlig kartlegge barns ferdigheter i norsk, og sikre at alle barn kan norsk før siste år i barnehagen. Det er viktig at barnehagene blir en trygg og god arena for lek og læring for alle barn. Derfor er det viktig at barnehagen er mest mulig nøytral og upåvirket av voksnes kulturelle, politiske og religiøse bakgrunn.

**Oslo FrP vil:**

* la foreldre velge barnehage selv
* ha kontinuerlig opptak i barnehagene
* at andel barn som får førstevalget skal opp
* tilrettelegge for kvelds- og helgeåpne barnehager
* at ansatte i barnehager har kompetanse og tid til å kunne følge med og gripe inn når noen blir forulempet
* konkurranseutsette og selge kommunale barnehager
* sikre finansiering og regulering som belønner barnehager som satser på kvalitet

## Barne- og ungdomskoler

Oslo FrP mener at alle barn skal ha rett til å gå på nærmeste grunnskole. Samtidig må foreldrene også ha mulighet til å søke barna til en annen skole, dersom de ønsker det. Søsken skal få gå på samme skole.

Barne- og ungdomsskolene skal tilpasses den enkelte elev. Lærerne skal tidlig identifisere elever som blir liggende etter faglig, enten det skyldes dysleksi, dyskalkuli eller andre årsaker. Elever som trenger særskilt, tilrettelagt opplæring skal få det. Det samme gjelder de elevene som ønsker og trenger større faglige utfordringer enn klassetrinnet tilsier. Fremskrittspartiet ønsker derfor en forsøksordning med nivådeling innenfor matematikk, naturfag og språk.

**Oslo FrP vil:**

* legge til grunn prinsippet om at mobberen, og ikke mobbeofferet, skal bytte skole
* sikre tettere samarbeid mellom hjem og skole
* sikre at elever som blir hengende etter blir oppdaget tidlig
* sørge for at barn kan svømme
* la elever få større mulighet til å velge fag og gjøre skriftlig sidemål valgfritt
* satse på videre- og etterutdanning av lærere
* kutte norsk som andrespråk og morsmålundervisning
* tilpasse skolen til elever med funksjonsnedsettelser
* innføre fraværsgrenser på ungdomsskolen
* tilby sommerskole og/eller et ekstra skoleår til elever som ikke består alle fagene på ungdomsskolen
* satse videre på sommerskolen
* sørge for et godt og tilgjengelig AKS-tilbud
* ta inn undervisning i personlig økonomi i grunnskolen

## Videregående utdanning

Fritt skolevalg gir skolene insentiv til å skape et stadig bedre pedagogisk og faglig innhold. Den viktigste effekten av fritt skolevalg er elevenes motivasjon for å få bedre karakterer, for å komme inn på den skolen de ønsker. Det gjelder enten elevene skal inn på studieforberedende eller yrkesrettet program.

Den videregående utdanningen skal i størst mulig grad tilpasses elevene. De elevene som ønsker å spesialisere seg innenfor realfag, samfunnsfag eller språk, skal få mulighet til det. De som ønsker å velge bort tredje språk samt skriftlig sidemål kan gjøre det. Yrkesfagene skal være mest mulig praktisk rettet. Oslo FrP vil derfor fjerne unødvendig teori fra yrkesfagløpet.

Skolene må få større valgfrihet til å bestemme hvordan de tar inn elever. Dersom skolen ønsker å vektlegge enkelte karakterer i større grad, skal skoleledelsen få mulighet til det. Fremskrittspartiet ønsker å etablere eliteskoler innenfor enkelte studieretninger og fag. Videre vil vi styrke samarbeidet mellom høyere utdanningsinstitusjoner og videregående opplæring.

**Oslo FrP vil:**

* at elevene skal ha fritt skolevalg
* satse på yrkesfag, flere elever, flere lærere og bedre utstyr
* styrke satsingen på nytt materiell til yrkesfagskolene
* legge til rette for private yrkesskoler og satse på private tilbydere
* satse på videre- og etterutdanning av lærere
* gi elevene større valgfrihet til å velge fag og gjøre skriftlig sidemål valgfritt
* tillate privatister å avlegge eksamen hvert semester
* opprettholde fraværsregelen, men på sikt overføre denne myndigheten tilbake til rektor og faglærer
* at obligatorisk kjøreopplæring skal være gyldig fravær
* gi tilbud om voksenopplæring til alle som ikke har fullført videregående skole
* fjerne unødvendig teori for yrkesfagene og øke lærlingtilskuddet
* tilrettelegge for at elever kan fullføre videregående utdanning på to år

# Rasjonell drift, kostnadskontroll og en ansvarlig kommune

Oslo-folk skal kunne ha tillit til at kommunen forvalter fellesskapets verdier på en god måte. Det er en tillit som kommunen og politisk ledelse må gjøre seg fortjent til. Oslo er Norges største by og kommunen har ansvaret for tjenesteleveranser på en skala som bare staten kan tangere. Flere av etatene i Oslo kommune har større budsjett enn enkelte kommuner andre steder i landet.

Med hensyn til størrelsen på driften og budsjettene, må prosjektstyringen bli bedre og kostnadene komme under kontroll. Fremskrittspartiet mener dette er sentralt for å vinne tilbake vanlige folks tillit til at kommunen evner å forvalte fellesskapets verdier på en god måte.

Oslo kommune trenger nye måter å både styre og planlegge sine store byggeprosjekter på. I tillegg til en kritisk gjennomgang internt, er det viktig å åpne for å ta lærdom fra andre statlige og kommunale prosjektorganisasjoner som lykkes i arbeidet med styring og kostnadskontroll.

**Oslo FrP vil:**

* senke de kommunale avgiftene og holde dem på et nivå blant de laveste i landet
* fjerne eiendomsskatten helt gjennom bystyreperioden
* sikre kvalitet i tjenestetilbud, og gjennomføre brukerundersøkelser og målinger som offentliggjøres
* fokusere på funksjon i byggeprosjekt, unngå fordyrende tillegg som ikke bidrar til tjenestefunksjonen
* evaluere bydelsordningen, og vurdere hvilke oppgaver det er naturlig at bydelsutvalgene skal ha ansvaret for
* bremse kommunale nyansettelser, og benytte ressurser blant de i underkant av 55 000 ansatte kommunen allerede har
* prøve ut porteføljestyring med årlig bevilgningspott for byggeprosjektene til Oslobygg KF
* at prosjektstyringen og prosjektorganisasjonene i Oslo kommune gjennomgås for å hindre nye og store budsjettsprekker
* bruke erfaringer fra vellykket offentlig prosjektstyring, eksempelvis i Nye Veier AS, for å etablere gode rutiner og bedre kostnadskontroll i Oslo kommunes prosjektorganisasjoner
* gjennomføre en kritisk gjennomgang av kommunens prosjektledelse og prosjektstyring, med mål om å identifisere tiltak for å oppnå mer effektiv ressursutnyttelse og bedre kostnadskontroll